**Innspill til Ekspertutvalget**

**for kommunereformen**

Molde, 5. mai 2014

I Møre og Romsdal er det opprettet en tenketank ifbm med kommunereformen etter initiativ fra Fylkesmannen. Medlemmene i tenketanken er representanter fra de tre  
regionrådene i fylket, KS, leder av rådmannsutvalget og fylkeskommunen i tillegg til Fylkesmannen. Medlemsliste er lagt ved. Formålet med tenketanken er å legge til rette for en god prosess og gjennomføring av kommunereformen i fylket.

Tenketanken i Møre og Romsdal ønsker å gi innspill til Ekspertutvalget på bakgrunn av delrapporten og til det videre arbeidet. Innspillene omhandler viktige tema og utgangspunkt som vi ser i vårt fylke innen demokrati, samfunnsutvikling, økonomi og infrastruktur. Innspillene er listet opp i åtte punkt som kan sees i sammenheng.

1. **Innbyggerforståelse**  
   Hvorfor kommunereform? Det er en utfordring å få innbyggerne til å forstå hvorfor en kommunereform er nødvendig. Hvordan skal kommunereformen gi kvalitativt bedre og/eller mer effektive tjenester og være en bedre lokaldemokratisk arena? En slik forståelse er avgjørende for å lykkes med reformen!
2. **Styrket lokaldemokrati**

Hvordan sikre et aktivt og styrket lokaldemokrati i en ny kommunestruktur med større kommuner? Innbyggere i kommuner som får store reiseavstander må være trygge på at de ikke blir marginalisert, og med like muligheter får delta og engasjere seg i den lokaldemokratiske arenaen.

1. **Omlegging av økonomiske virkemidler**

En ny inntektsmodell må understøtte en ønsket kommunestruktur.

1. **Samfunnsutvikling = regionutvikling**  
   Samfunnsutvikling i Møre og Romsdal må bygge på kraften i og rundt byene. En må sette byene i stand (økonomisk) til å være en regional pådriver. Med å antyde en størrelse på 15.000 – 20.000 innbyggere kan det være en fare for at byene i Møre og Romsdal kan lene seg litt tilbake i og med at de er store nok allerede. I det videre arbeidet må det legges betydelig vekt på byenes rolle som regionale samfunnsutviklere og pådrivere, og i enda større grad vektlegge kriteriet;  
   «dagens naturlige bo- og arbeidsmarked» i det videre arbeidet med kommunereformen.
2. **Hvordan unngå «byskrekken»?**

Små landkommunene er ofte skeptisk til sammenslåing med bykommunene. De er redd for å bli «spist opp». Areal og folketall er en utfordring på forskjellige måter rundt om i landet. Vi vedlegger to lysark som viser 36 kommuner i Møre og Romsdal sortert etter folketall og deretter sortert etter areal. Det viser åpenbart at kommuner som for eksempel Ålesund som vokser i kraft av sin størrelse har alt for lite areal, mens at kommuner med lavt innbyggertall har meget store areal og utfordringer med store avstander.

1. **Infrastruktur som gulrot**

Møre og Romsdal har et fantastisk, men krevende, landskap og natur, med fjord og fjell. Bygging av infrastruktur er et høyst aktuelt virkemiddel i Møre og Romsdal og «olje i maskineriet» for å legge til rette for godt fungerende kommuner etter reformen.

1. **Mer rammestyring – flytting av ressurser fra staten m.m.**

Skisserte endringer i oppgaver og ansvar må medføre tilsvarende endringer i ressurser. Statens rolle ovenfor kommunene bør baseres på rammestyring med juridiske og økonomiske virkemidler.

1. **Statens må samordne sin egen regionalisering**

For å gi reformen legitimitet bør staten se på sin egen regionalisering og flytte arbeidsplasser ut i distriktene, og at regionaliseringen helst bør følge samme mønster/inndeling for alle statlige etater.

Vi håper innspillene vil bidra til det videre arbeidet i Ekspertutvalget og ønsker lykke til med arbeidet fram mot den endelige rapporten 1. desember i år.

**Tenketanken for kommunereform i Møre og Romsdal**

Medlemmer

|  |  |
| --- | --- |
| Torgeir Dahl | Styreleder Romsdal regionråd (ordfører i Molde kommune) |
| Britt Rakvåg Roald | Daglig leder i Romsdal regionråd |
| Ingunn Golmen | Styreleder ORKidé (ordfører Aure kommune) |
| Monika E. Eeg | Daglig leder Nordmøre næringsråd (sekretæriat for ORKidé) |
| Bjørn Sandnes | Styreleder Sunnmøre regionråd (ordfører i Haram kommune) |
| Jan Kåre Aurdal | Daglig leder Sunnmøre regionråd |
| Gunnar Bendixen | Regiondirektør KS Midt-Norge |
| Alf Åge Berg | KS |
| Knut Støbakk | Styreleder KS Midt-Norge (ordfører Giske kommune) |
| Ole Helge Haugen | Fylkesplansjef fylkeskommunen |
| Rune Sjurgard | Leder av Rådmannsutvalget (rådmann Volda kommune) |
| Rigmor Brøste | Assisterende fylkesmann |
| Sissel Hol | Fylkesmannen |
| Martin G. Mortensen | Fylkesmannen |

Kopi

Kommunene i Møre og Romsdal

Kommunal- og moderniseringsdepartementet

Vedlegg 1 – Dagens kommunestruktur i folketall

Vedlegg 2 – Dagens kommunestruktur i areal

Vedlegg 1

Vedlegg 2